Document ID: 32005D0809

SKLEP SVETA
z dne 7. novembra 2005
o sklenitvi Sporazuma med Evropsko skupnostjo in Republiko Albanijo o ponovnem sprejemu oseb, ki prebivajo brez dovoljenja
(2005/809/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti točke 3(b) člena 63, v povezavi z drugim stavkom prvega pododstavka člena 300(2) in prvim pododstavkom člena 300(3) Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
Komisija je v imenu Evropske skupnosti s pogajanji dosegla sporazum z Republiko Albanijo o ponovnem sprejemu oseb, ki prebivajo brez dovoljenja.
(2)
Ta sporazum je bil s pridržkom njegove kasnejše sklenitve, v skladu s Sklepom 2005/371/ES (2), podpisan v imenu Evropske skupnosti dne 14. aprila 2005.
(3)
Ta sporazum je treba odobriti.
(4)
S sporazumom je ustanovljen Skupni odbor za ponovni sprejem, ki lahko sprejema odločitve s pravnim učinkom za določene tehnične zadeve. Zato je primerno zagotoviti poenostavljene postopke za določitev stališča Skupnosti v teh primerih.
(5)
V skladu s členom 3 Protokola o stališču Združenega kraljestva in Irske, ki je priložen k Pogodbi o Evropski uniji in Pogodbi o ustanovitvi Evropske skupnosti, je Združeno kraljestvo podalo uradno obvestilo o sodelovanju pri sprejemanju in uporabi tega sklepa.
(6)
V skladu s členoma 1 in 2 Protokola o stališču Združenega kraljestva in Irske, priloženega k Pogodbi o Evropski uniji in Pogodbi o ustanovitvi Evropske skupnosti, ter ne glede na člen 4 omenjenega protokola, Irska ne sodeluje pri sprejetju tega sklepa, ki za njo ni zavezujoč in ga ne uporablja.
(7)
V skladu s členoma 1 in 2 Protokola o stališču Danske, priloženega k Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri sprejetju tega sklepa, ki za njo ni zavezujoč in ga ne uporablja -
SKLENIL:
Člen 1
Sporazum med Evropsko skupnostjo in Republiko Albanijo o ponovnem sprejemu oseb, ki prebivajo brez dovoljenja, in njegove izjave se odobrijo v imenu Skupnosti (3).
Člen 2
Predsednik Sveta opravi uradno obvestilo, kot je predvideno v členu 22(2) Sporazuma (4).
Člen 3
Komisija, ki ji pomagajo strokovnjaki iz držav članic, zastopa Skupnost v Skupnem odboru za ponovni sprejem, ustanovljenem s členom 18 Sporazuma.
Člen 4
Stališče Skupnosti znotraj Skupnega odbora za ponovni sprejem v zvezi s sprejemom njegovega poslovnika, kakor je določeno v členu 18(5) Sporazuma, sprejme Komisija po posvetovanju s posebnim odborom, ki ga imenuje Svet.
Za vse druge odločitve Skupnega odbora za ponovni sprejem, stališče Skupnosti sprejme Svet s kvalificirano večino na predlog Komisije.
Člen 5
Ta sklep se objavi v Uradnem listu Evropske unije.
V Bruslju, 7. novembra 2005

Labels: 0
18
15
11